作者:韓偓
標題:感事三十四韻
內容:紫殿承恩歲，金鑾入直年。人歸三島路，日過八花磚。鴛鷺皆回席，皋夔亦慕羶。慶霄舒羽翼，塵世有神仙。雖遇河清聖，慚非嶽降賢。皇慈容散拙，公議逼陶甄。江總參文會，陳暄侍狎筵。腐儒親帝座，太史認星躔。側弁聆神算，濡毫俟密宣。宮司持玉研，書省擘香箋。唯理心無黨，憐才膝屢前。焦勞皆實錄，宵旰豈虛傳。始議新堯曆，將期整舜弦。去梯言必盡，仄席意彌堅。上相思懲惡，中人詎省愆。鹿窮唯抵觸，兔急且cg猭。本是謀賒死，因之致劫遷。氛霾言下合，日月暗中懸。恭顯誠甘罪，韋平亦恃權。畏聞巢幕險，寧寤積薪然。諒直尋鉗口，奸纖益比肩。晉讒終不解，魯瘠竟難痊。只擬誅黃皓，何曾識霸先。嗾獒翻醜正，養虎欲求全。萬乘煙塵裡，千官劍戟邊。鬥魁當北坼，地軸向西偏。袁董非徒爾，師昭豈偶然。中原成劫火，東海遂桑田。濺血慚嵇紹，遲行笑褚淵。四夷同效順，一命敢虛捐。山嶽還青聳，穹蒼舊碧鮮。獨夫長啜泣，多士已忘筌。鬱鬱空狂叫，微微幾病癲。丹梯倚寥廓，終去問青天。